# Drama-paper 2

**(31/03/2015)**

Čitajući drame ‘Sumnjivo lice’ Branislava Nušića i ‘Balkanski špijun’ Dušana Kovačevića, posebno sam se uživeo u glavne likove i to sreskog kapetana Jerotija i gazda Iliju čiji su karakteri ostavili poseban utisak na mene i izazvali smeh i čudjenje. Iako se radi o likovima čije se ponašanje po mnogo čemu ne može opisati kao primereno, oni su kod mene probudili izvesnu simpatiju pa sam našao i opravdanja za njihove postupke zbog vremena u kome su ziveli i spoljnih uticaja koji su na njih uticali.

Njihovi karakteri su prenaglašeni od strane oba pisca, kako bi čitalac shvatio jasnije poruku koja je bila upućena. Pre svega, Nušic i Kovačević su želeli da istaknu loše strane tadašnjeg društva zapletenog u birokratski aparat, a likovi su bili ti koji su na živi i slikovit način pričali svoje doživljaje i peripetije u koje su ulazili a da toga ni sami nisu bili svesni. Ta njihova zaslepljenost prema državi i strahopoštovanje prema njoj, umanjuje negativne crte ovih likova i izaziva kod čitaoca smeh i sažaljenje.

Komedija ‘Sumnjivo lice’ je pisana krajem 19- tog veka, ali je tema koju opisuje kao i izvanredan humor aktuelna čak i danas. Ona ne prelazi vremenske okvire baš kao i ‘Balkanski špijun’ koji je pisan jedan ceo vek posle Nušićeve komedije, ali su oba dela još uvek prepoznatljiva po mnogim pitanjima.

Vreme samovlašća režima Obrenovića opisuje se u komediji ‘Sumnjivo lice’, gde Nušić kroz živopisan opis predstavnika jedne policijske vlasti u unutrašnjosti reflektuje tadašnju policiju i državnu vlast. To je zatucani i ograničeni policijski kapetan Jerotije, čije je sumnjičanje i gonjenje nevinog mladića Djoke inače apotekarskog pomoćnika izazvalo urnebesan smeh. Pošto se bio ‘okomio’ na jadnog mladića, ovaj je ‘ni kriv ni dužan’ morao da trpi policijsko saslušanje i ponižavanje. Izgleda da Jerotije nije ni mogao drugačije da postupa u zemlji bezvlašća gde je samovoljnim policijskim organima bilo dozvoljeno da terorišu gradjanstvo.

Ono što me je posebno privuklo je Nušićev istančan smisao za humor u dijalozima u kojima nije upotrebljen pogrdan rečnik ni izrazi da bi se napadalo nečije nedolično ponašanje, već je to pisac majstorski prepuštao svojim likovima . Oni su sami pričali o sebi otkrivajući svoje mane i vrline.

Pored glavnih likova, u drami se pojavljuju i drugi veoma smešni i interesantni likovi kao što su pisari i opštinski činovnici. Birokratska zatucanost i zaparloženost se najviše zapaža kod njih samih; dolaze mamurni na posao, kancelarija im je prepuna papira i prljavštine, ništa ne rade a stranke im služe za **iz**Skaljivanje besa. Ali slika same vlasti najbolje se ‘čita’ iz lika Jerotija koji glasno govori ono što misli i zbog toga takodje budi simpatije.

Ovi šaroliki i po svemu tipični predstavnici birokratije izazivaju zdrav smeh i simpatije, ali i sažaljenje što nemaju znanja i snage da se odupru jednom ‘trulom’ sistemu i bezvlašću. Ono što ovim likovima daje poseban značaj je njihova neposrednost i realnost iz stvarnog života, pa su zato oni tako bliski čitaocu i njihovi karakteri tako lako prepoznatljivi.

S druge strane, shvatamo da je Jerotije u privatnom životu bio jedan uzoran domaćin, nežan otac i čovek veoma patrijarhalnog morala. Tako je Nušić, u stvari, ublažio njegove neprimerne osobine i dao im notu dobroćudnosti. Naročito mi se svidja Nušćeva vedra šala pri opisivanju likova iz drame koji nekako bezazleno i neosetno prenose satiričnu poruku.

Iako pisana ceo jedan vek posle pomenute Nušićeve komedije, drama ‘Balkanski špijun’ ima sličnu tematiku gde je i pisac Dušan Kovačević želeo da istakne problem tadašnje vlasti i društva.

Glavni lik je Ilija Čvorović, gazda kuće koji uporno progoni ‘sumnjivog’ podstanara. Kao i u pre**d**hodnom delu, ‘okrivljeni’ Petar je bez ikakvog valjanog razloga osumnjičen da radi protiv države i državnih interesa. Zbog nagomilanog straha iz prošlosti i boravka u zatvoru zbog politike, Ilija zbog jednog slučajnog poziva iz milicije ulazi u niz zamršenih situacija i izlaže se čak i životnoj opasnosti. Njegov neopravdan strah prelazi okvire svake realnosti, a on toga nije svestan. Osetio sam iskreno sažaljenje prema ovom čoveku kome su ideali i ljubav prema Staljinu unesrećili život i budućnost.

Baš kao i pre**d**hodni lik Jerotije, Ilija živi sa ženom i ćerkom gde vlada jedan vrlo patrijarhalan odnos i gde se dobro zna ko je gazda u kući. Njihove žene, Andja i Danica se samo pojavljuju u dramama kao pratilje svojih muževa koje ne mogu same da odlučuju o vaznim pitanjima, već samo da brinu o domaćinstvu. Dosta mi je zasmetalo Jerotijevo i Ilijino obraćanje svojim ženama bez imalo poštovanja; pogrdne reči, psovke i stalno davanje do znanja koliko su glupe. One su sve to morale da trpe, a isto tako se trudile da svojim ćerkama prvo savetuju šta da kažu pre izlaganja svojih zahteva očevima. Majke su bile te koje su u potpunosti morale da podržavaju želje svojih muževa pa makar one bile i sulude. U komediji ‘Sumnjivo lice’ ćerka Marica je prilično razmažena i njeni roditelji dosta tolerišu njene hirove, dok je Sonja nešto ozbiljnija, pa čak i kad pokuša da objasni problem koji otac ima i nametne svoje dobronamerno mišljenje to joj u odnosu na njene roditelje ne uspeva. Ovaj visoko patrijalhalan odnos izmedju majki i ćerki je potpuno razumljiv u vreme Nušića, ali pokazuje da je čak i u savramenijem vremenu on još uvek prisutan što otkriva u delu ‘Balkanski špijun’.

Naš junak Ilija sam ulazi u toliko peripetija jer je spreman na sve u želji da otkrije ‘terorističku zaveru’, pa postaje simpatičan čitaocu. Ja sam se prosto uživeo u njegovu paranoju i pokušao da shvatim njegove postupke. Da slučaj bude što zamršeniji, pojavljuje se i Ilijin brat blizanac, njegov istomošljenik. Rečnik kojim se likovi obraćaju je često pogrdan gde oni otvoreno upućju kritiku jedni drugima, što se razlikuje od Nušića i njegovog izraza. Ali, ipak su mi se obe drame dopale i mislim da su oba pisca postigla kod čitaoca da prihvatimo likove onakve kakvi jesu, ali na jedan satiričan način. Uzrok njihovog nedoličnog ponašanja krila se u samoj državi i njenom negativnom uticaju na pojedince, pa se može reći da odatle dolazi sva njihova ograničenost i nerealno posmatranje sveta oko sebe.